ଭୁବନେଶ୍ବରଃ କିଏ ଜାଣିଥିଲା ଦଇବ ଦିନେ ଏମିତି ଦାଉ ସାଜିବ, ଗୋଟିଏ ଦୁର୍ଘଟଣା ଜୀବନର ମୋଡ ବଦଳେଇଦେବ। ଆମେ କହୁଛୁ ଭୁବନେଶ୍ବର ବିଜେବି ନଗରର ମହିଷାଖାଲ ବସ୍ତିରେ ବାସ କରୁଥିବା ବାବୁନା ଦାସଙ୍କ କଥା । ଗାଡି ଚଳାଇ ଯାହା ଦୁଇ ପଇସା ରୋଜଗାର କରନ୍ତି ସେଥିରେ ହସ ଖୁସିରେ ପରିବାର ଚଳେଇ ନିଅନ୍ତି ବାବୁନା । ହେଲେ 2018ର ଏକ ଦୁର୍ଘଟଣା ପରେ ତାଙ୍କ ଜୀବନ ଚିତ୍ର ବଦଳି ଯାଇଥିଲା। ଦୁର୍ଘଟଣା ପରେ ସେ ଶଯ୍ୟାସାୟୀ ହୋଇ ପଡ଼ିଛନ୍ତି। ବାବୁନାଙ୍କୁ ଚିକିତ୍ସା କରାଇବା ପାଇଁ ତାଙ୍କ ପୁଅ କୋହଭରା କଣ୍ଠରେ କହୁଛି ଆମକୁ ସହାୟତା କରନ୍ତୁ, ମୋ ବାପାକୁ ଭଲ କରି ଦିଅନ୍ତୁ।
ଗତ 3 ବର୍ଷ ହେଲା ଯନ୍ତ୍ରଣାରେ ଜର୍ଜରୀତ ହେଉଛନ୍ତି ବାବୁନା। ଘରେ ଯାହା ଥିଲା ତାହାକୁ ବିକି ଭାଙ୍ଗି ବାବୁନାଙ୍କ ଚିକିତ୍ସାରେ ଖର୍ଚ୍ଚ କରି ଦେଇଛନ୍ତି ତାଙ୍କ ପରିବାର। ଏବେ ଚିକିତ୍ସା କଥା ଛାଡ଼ନ୍ତୁ ପରିବାରକୁ ଦୁଇ ଓଳି ଦୁଇ ମୁଠା ଖାଦ୍ୟ ମିଳିବା କଷ୍ଟକର ହୋଇ ପଡ଼ିଛି। ୪ ଟି ପ୍ରାଣୀର ଭୋକ ଉପାସରେ ଦିନ କାଟିବାକୁ ବାଧ୍ୟ ହେଉଛନ୍ତି। ପରିବାର ଚଳାଇବାକୁ ପର ଘରେ ମୂଲ ଲାଗୁଛନ୍ତି ବାବୁନାଙ୍କ ପତ୍ନୀ। ପରିବାର ପାଖରେ ରାସନ କାର୍ଡଟେ ବି ନାହିଁ।
ଦୁର୍ଘଟଣାରେ ବାବୁନାଙ୍କ ଅଣ୍ଟା ଆଉ ବେକରେ ଶକ୍ତ ଆଘାତ ଲାଗିବାରୁ ଶରୀରର ବାମପଟ 50 ପ୍ରତିଶତ ଅଙ୍ଗ କାମ କରୁନି l ତାଙ୍କ ଚିକିତ୍ସା ପାଇଁ ଡାକ୍ତରଖାନାରୁ ଡାକ୍ତରଖାନା ବୁଲି ବୁଲି ନୟାନ୍ତ ହେଲେଣି ପରିବାର। ଡାକ୍ତରଙ୍କ କହିବା କଥା ହେଲା ୨ ରୁ ୩ ଥର ଫିଜିଓଥେରାପି ନେଲେ ସେ ଠିକ ହୋଇ ପାରିବେ। ହେଲେ ବାବୁନାଙ୍କ ପରିବାର ପକ୍ଷରେ ତାହା ସମ୍ଭବ ନୁହେଁ l ଯାହାକୁ ନେଇ ବାବୁନା ଓ ତାଙ୍କ ପରିବାର ଲୋକେ ଚିନ୍ତାରେ ପଡ଼ି ଯାଇଛନ୍ତି l କେଉଁଠୁ ଆସିବ ଟଙ୍କା କେମିତି ଭଲ ହେବେ ବାବୁନା।
ବବୁନାଙ୍କ ସହାୟତା ପାଇଁ ଆଗକୁ ଆସିଛି ଡ୍ରାଇଭର ମହାସଙ୍ଘ। ବାବୁନାଙ୍କ ଏଭଳି ସମସ୍ୟା ସମ୍ପର୍କରେ ଜାଣିବା ପରେ ଦେବଦୂତ ସାଜିଛି ମହାସଂଘ। ସ୍ବାସ୍ଥ୍ୟ ଠିକ ନହେବା ପର୍ଯ୍ୟନ୍ତ ବାବୁନାଙ୍କ ପରିବାରଙ୍କୁ ସମସ୍ତ ସାହାଯ୍ୟ ସହଯୋଗ ଯୋଗାଇ ଦେବେ ବୋଲି ପ୍ରତିଶୃତି ଦେଇଛନ୍ତି ଡ୍ରାଇଭର ମହାସଙ୍ଘ ସଭାପତି ଅଜୟ ମେଣ୍ଡୁଲି । ବାବୁନାଙ୍କ ପରିବାରକୁ 20 ହଜାର ଟଙ୍କା ସହାୟତା ଦେବା ସହ ଚଳିବା ପାଇଁ କିଛି ରାସନ ସାମଗ୍ରୀ ମଧ୍ୟ ପ୍ରଦାନ କରିଛି ସଙ୍ଘ ।
ବାବୁନାଙ୍କ ଏଭଳି ସ୍ଥିତିରେ କୌଣସି ସରାକରୀ ସହାୟତା ମିଳି ପାରିନାହିଁ। ବାବୁନାଙ୍କୁ ସହାୟତା କରାଗଲେ ସେ ପୁଣି ଗାଡ଼ି ଚଳାଇ ନିଜ ପରିବାର ପ୍ରତିପୋଷଣ କରି ପାରିବେ। ତାଙ୍କ ଚିକିତ୍ସା ବାବଦକୁ ସରକାର ଆର୍ଥିକ ସହାୟତା ଯୋଗାଇ ଦେବାକୁ ସ୍ଥାନୀୟ ଲୋକେ ଆକୁଳ ନିବେଦନ କରିଛନ୍ତି।
